
I. INTRODUCERE

1. La 19 aprilie 2023, Comisia a prezentat Consiliului și Parlamentului European pachetul de revizuire privind gestionarea crizelor și asigurarea depozitelor (CMDI) (denumit în continuare „propunerea”), constând într-o comunicare și patru acte juridice, dintre care actul juridic privind subscrierile în serie a fost în cele din urmă separat de propunere și adoptat separat de colegiuitori (prin urmare, trimiterile de mai jos la CMDI sau la propunere se interpretează ca trimiteri la celelalte trei acte juridice):

· Propunere de DIRECTIVĂ A PARLAMENTULUI EUROPEAN ȘI A CONSILIULUI de modificare a Directivei 2014/59/UE în ceea ce privește măsurile de intervenție timpurie, condițiile pentru declanșarea procedurii de rezoluție și finanțarea măsurilor de rezoluție („BRRD”);
· Propunere de DIRECTIVĂ A PARLAMENTULUI EUROPEAN ȘI A CONSILIULUI de modificare a Directivei 2014/49/UE în ceea ce privește domeniul de aplicare al protecției depozitelor, utilizarea fondurilor schemelor de garantare a depozitelor, cooperarea transfrontalieră și transparența („DGSD”);
· Propunere de REGULAMENT AL PARLAMENTULUI EUROPEAN ȘI AL CONSILIULUI de modificare a Regulamentului (UE) nr. 806/2014 în ceea ce privește măsurile de intervenție timpurie, condițiile pentru declanșarea procedurii de rezoluție și finanțarea măsurilor de rezoluție („SRMR”);
· Propunere de DIRECTIVĂ A PARLAMENTULUI EUROPEAN ȘI A CONSILIULUI de modificare a Directivei 2014/59/UE și a Regulamentului (UE) nr. 806/2014 în ceea ce privește anumite aspecte ale cerinței minime de fonduri proprii și datorii eligibile („subscrierile în serie”).


2.	BRRD și SRMR se întemeiază pe articolul 114 din Tratatul privind funcționarea Uniunii Europene (TFUE), iar DGSD se întemeiază pe articolul 53 alineatul (1) din TFUE (procedura legislativă ordinară).
3.	Avizul Băncii Centrale Europene a fost adoptat la 5 iulie 2023[footnoteRef:1]. Avizul Comitetului Economic și Social European a fost adoptat la 13 iulie 2023[footnoteRef:2]. [1: 	Doc. ST 11577/23 INIT.]  [2: 	Doc. ST 15142/25 INIT.] 

4.	În cadrul Parlamentului European, responsabilitatea principală i-a revenit Comisiei pentru afaceri economice și monetare (Comisia ECON). Parlamentul European și-a adoptat poziția în primă lectură la 24 aprilie 2024.
5.	Grupul de lucru pentru servicii financiare și uniunea bancară al Consiliului a discutat propunerea în cadrul reuniunilor sale din 24 mai 2023, 7 iulie 2023, 20 iulie 2023,
18 septembrie 2023, 9 octombrie 2023, 31 octombrie 2023, 21 noiembrie 2023,
27 februarie 2024, 25 martie 2024, 26 aprilie 2024, 23 și 24 mai 2024, 3 iunie 2024 și
7 iunie 2024. Comitetul Reprezentanților Permanenți a aprobat mandatul de negociere la 19 iunie 2024 și a mandatat președinția să înceapă negocierile cu Parlamentul European. Pe această bază au fost purtate negocieri cu Parlamentul European și cu Comisia, în vederea obținerii unui acord timpuriu în a doua lectură.


6.	Trilogurile au avut loc la 17 decembrie 2024, 14 ianuarie 2025, 4 februarie 2025,
12 martie 2025, 25 martie 2025, 28 aprilie 2025, 22 mai 2025 și 5 iunie 2025.
7.	În cadrul ultimului trilog din 25 iunie 2025, colegiuitorii au ajuns la un acord politic provizoriu, care a avut ca rezultat textele finale de compromis, astfel cum figurează în documentele ST 15011/25 ADD1, ST 15011/25 ADD2 și ST 15011/25 ADD3.
8.	La 5 noiembrie 2025, Comisia ECON a Parlamentului European și-a exprimat sprijinul pentru textele de compromis. La 6 noiembrie 2025, președinta Comisiei ECON a trimis o scrisoare președintelui Comitetului Reprezentanților Permanenți prin care indica faptul că, în cazul în care Consiliul va transmite Parlamentului European poziția sa în forma convenită, sub rezerva revizuirii textului de către experții juriști-lingviști, ea va recomanda plenului să accepte fără amendamente poziția Consiliului în cadrul celei de a doua lecturi a Parlamentului (a se vedea nota de informare respectivă[footnoteRef:3] adresată Coreperului). [3: 	Doc. ST 15146/25.] 

9.	Având în vedere cele de mai sus, în cadrul reuniunii sale din 12 noiembrie 2025, Coreperul a ajuns la un acord politic, pe baza textelor de compromis. Textele de compromis au făcut obiectul revizuirii de către experții juriști-lingviști, având ca rezultat textele finale care figurează în documentele ST 15389/25, ST 15445/25 și ST 15484/25, pentru a permite un acord timpuriu în a doua lectură.


II.	OBIECTIVUL PRINCIPAL

10.	Pachetul CMDI prevede o dezvoltare specifică a cadrului existent cu scopul de a face practicabilă rezoluția ordonată pentru băncile mici și mijlocii, autorizând autoritățile de rezoluție să utilizeze, în cazuri excepționale și în condiții stricte, fonduri din schemele de garantare a depozitelor (SGD) pentru a finanța punerea în aplicare a strategiei de rezoluție prin transfer a unei bănci în cazul în care capacitatea internă de absorbție a pierderilor a unei astfel de bănci nu este suficientă pentru a accesa fondul de rezoluție. Prin precizarea ierarhiei finanțării și a mecanismelor operaționale, reforma urmărește să reducă la minimum recurgerea la banii contribuabililor, menținând în același timp accesul deponenților și stabilitatea financiară și menținând principiul-cheie al cadrului de rezoluție potrivit căruia pierderile să fie absorbite în primul rând de acționari și creditori, pentru a proteja integritatea mecanismelor de finanțare a rezoluției.
11.	Pentru a reduce fragmentarea în Uniune, reforma urmărește, în plus, armonizarea tratamentului măsurilor alternative și preventive și consolidează coordonarea transfrontalieră între supraveghetori și autoritățile de rezoluție.


III.	ANALIZA POZIȚIEI ÎN PRIMĂ LECTURĂ A CONSILIULUI

Context procedural

12.	Pe baza propunerii Comisiei, Parlamentul și Consiliul au desfășurat negocieri în vederea încheierii unui acord timpuriu în a doua lectură pe baza poziției în primă lectură a Consiliului. Poziția Consiliului reflectă pe deplin compromisul la care au ajuns cei doi colegiuitori.

Sinteza principalelor aspecte

13.	În comparație cu poziția PE, poziția în primă lectură a Consiliului cu privire la BRRD conține următoarele elemente principale, asupra cărora s-a ajuns la un acord între colegiuitori.
14.	Evaluarea interesului public (PIA) devine mai strictă prin solicitarea unei demonstrații care să arate, înainte ca rezoluția să poată fi utilizată, că, în cazul în care obiectivele rezoluției ar fi în pericol, aceasta își atinge mai bine obiectivele statutare decât lichidarea. Testul celui mai mic cost (LCT) este simplificat prin plafonarea intervențiilor SGD la cuantumul brut al depozitelor acoperite, în timp ce superpreferința existentă acordată depozitelor acoperite (asigurate) este păstrată în cadrul unei ierarhii a creditorilor pe trei niveluri. Poziția Consiliului clarifică momentul și modul în care instrumentele finanțate de sectorul bancar pot fi mobilizate pentru finanțarea rezoluției, sub rezerva unei etapizări explicite și a unui nivel de strictețe mai ridicat în ceea ce privește garanțiile și cerințele de repartizare a sarcinilor. În consecință, autoritățile de rezoluție își păstrează competența de rezoluție a băncilor numai în cazul în care sunt îndeplinite condițiile de PIA mai strictă și LCT simplificat, iar rezoluția obține în mod demonstrabil rezultate mai bune decât lichidarea, asigurându-se faptul că lichidarea rămâne o opțiune viabilă, întemeiată din punct de vedere juridic, pentru băncile mai mici, după caz. Accesul la finanțare pentru rezoluție din partea SGD și a altor instrumente finanțate de sectorul bancar este, prin urmare, strict încadrat și condiționat, astfel încât să se acorde prioritate resurselor private, iar expunerea contribuabililor să fie limitată. În general, abordarea Consiliului face ca rezoluția să fie mai practicabilă din punct de vedere operațional pentru băncile mici și mijlocii decât în cadrul CMDI actual, consolidând totodată principiul potrivit căruia finanțarea pentru rezoluție din partea SGD are caracter excepțional, fiind condiționată de absorbția suficientă a pierderilor de către acționari și creditori, iar MREL rămâne piatra de temelie a posibilității de rezoluție.


IV.	CONCLUZIE

15.	Poziția Consiliului evidențiază obiectivul principal al propunerii Comisiei și reflectă pe deplin compromisul la care s-a ajuns în cadrul negocierilor informale dintre Consiliu și Parlamentul European, cu sprijinul Comisiei.

